ບັນຫາການສັນຈອນແອອັດ ໃນອິນໂດເນເຊຍ (ເບິ່ງສະໄລດ໌ກັບວີດີໂອ ລາວ/ອັງກິດ)
ທີ່​ນະຄອນຫລວງ​ຈາ​ກາ​ຕ້າ​ ຂອງອິນໂດເນເຊຍ ​ແມ່ນ​ຈະເຫັນ ພວກຊາວໜຸ່ມ ຈໍານວນ​ຫລວງຫລາຍ ຂີ່ລົດໄຟໄປລ້າໄປການ ໂດຍການຂຶ້ນໄປຂີ່ ຢູ່ເທິງຫລັງຄາລົດໄຟ.
ເຈົ້າໜ້າທີ່ອິນໂດເນເຊຍໄດ້ດໍາເນີນຄວາມພະຍາຍາມຄັ້ງຫລ້າສຸດ ເພື່ອຢຸດຢັ້ງພວກຄົນເດີນ ທາງທີ່ຂຶ້ນໄປຂີ່ຢູ່ເທິງຫລັງຄາລົດໄຟ ຊຶ່ງເປັນການເນ້ນໜັກເຖິງບັນຫາການຈາລະຈອນຕິດຂັດ ໃນນະຄອນຫລວງຈາກາຕ້າ ແລະແນວຄິດທີ່ວ່າ ລັດຖະບານຂາດປະສິດທິພາບຫລາຍຈົນບໍ່ ມີຄວາມສາມາດ ທີ່ຈະທໍາການລົງທຶນທີ່ຈໍາເປັນໄດ້ ເພື່ອແກ້ໄຂບັນຫາດັ່ງກ່າວນັ້ນ ຜູ້ສື່ຂ່າວ ວີໂອເອ Brian Padden ສົ່ງລາຍງານກ່ຽວກັບເລື່ອງນີ້ ມາຈາກຈາກາຕ້າ ດັ່ງດາຣາຈະນໍາ ມາສະເໜີທ່ານ ສຽງລົດໄຟ ທີ່ນະຄອນຫລວງຈາກາຕ້າຂອງອິນໂອເນເຊຍ ໃນລະຫວ່າງຊົ່ວໂມງໄປລ້າໄປການ ທັງໃນ ຕອນເຊົ້າແລະຕອນສວຍ ແມ່ນຈະເຫັນພາບຊາວໜຸ່ມ ຈໍານວນຫລວງຫລາຍ ນັ່ງຢູ່ເທິງຫລັງ ຄາລົດໄຟ ຂະນະທີ່ລົດໄຟກໍາລັງແລ່ນໄປຢູ່ ຊຶ່ງບາງຄົນເຮັດແບບນັ້ນ ກໍເພື່ອຢາກຫລົບໜີ ຈາກສະພາບການທີ່ແອອັດເກີນໄປ ຫລືຈາກຄວາມຮ້ອນເອົ້າຢູ່ໃນລົດໄຟ ບາງຄົນກໍຫາທາງ ຫລີກລ່ຽງການເສຍຄ່າເດີນທາງ ຊຶ່ງແພງພຽງປະມານ 25 ເຊັນເທົ່ານັ້ນ ທ້າວ Areas Chandra ອາຍຸ 23 ປີ ກ່າວວ່າ ຄວາມຈິງແລ້ວມັນປອດໄພ ກ່ວາການໄປ ຢືນຈ່ອງຢູ່ຕາມປະຕູລົດໄຟ ທີ່ເປີດໄວ້ນັ້ນອີກ ຜ່ານມານັ້ນ ເຈົ້າໜ້າທີ່ໄດ້ເອົາໝາມໝາກຈັບໄປຕິດຕັ້ງກັ້ນໄວ້ ເພື່ອບໍ່ໃຫ້ພວກຄົນປີນຂື້ນ ໄປຂີ່ຢູ່ເທິງຫລັງຄາລົດໄຟ ຫລືບໍ່ກໍສີດນໍ້າສີໄສ່ເຂົາເຈົ້າ ມາບັດນີ້ ທາງການໄດ້ເອົາໜ່ວຍໝາກບານຊິເມນໄປຫ້ອຍໄວ້ຢູ່ກາງອາກາດ ຕາມສະຖານີ ລົດໄຟບາງແຫ່ງ ເພື່ອເປັນການຂັດຂວາງ ຊຶ່ງເວລາລົດໄຟແລ່ນໄປໃກ້ ໝາກບານເຫລົ່ານັ້ນ ກໍຈະແກ່ງໄປຕໍາພວກຄົນຂີ່ຢູ່ເທິງ ຫລັງຄາໃຫ້ບາດເຈັບຫລືຕົກຈາກລົດໄຟລົງມາຕາຍໄດ້ ນາຍ Chairul Bradi ຜູ້ຊົມໃຊ້ລົດໄຟຄົນນຶ່ງ ກ່າວວ່າຄວາມພະຍາຍາມເຫລົ່ານັ້ນ ແມ່ນ ບໍ່ໄດ້ຜົນ ເພາະວ່າຈໍານວນຄົນໂດຍສານນັບມື້ນັບເພີ້ມຫລາຍຂື້ນ ເກີນກ່ວາທີ່ລະບົບຂົນສົ່ງ ຈະຮັບມືໄດ້ ມີປະຊາກອນ ຫລາຍກວ່າ 27 ລ້ານຄົນ ອາໄສຢູ່ໃນນະຄອນຫລວງຈາກາຕ້າ ແລະເຂດ ຊານເມືອງທີ່ຂະຫຍາຍກ້ວາງອອກໄປເລື້ອຍໆນັ້ນ ປິກາຍນີ້ ຍອດຂາຍລົດຈັກແລະລົດຍົນ ໄດ້ຖີບຂຶ້ນເປັນຈໍານວນຫລາຍເປັນປະວັດການ ຍ້ອນເສດຖະກິດທີ່ຈະເລີນຮຸ່ງເຮືອງ ແຕ່ວ່າ ການສ້າງຖະໜົນຫົນທາງແມ່ນຍັງລ່າຊ້າຢູ່ ທ່ານ Suryono Herlambang ນັກວາງແຜນຜັງເມືອງທີ່ມະຫາວິທະຍາໄລ Taruma- nagara ກ່າວວ່າ ເຖິງແມ່ນວ່າລັດຖະບານໄດ້ກ່າວເຖິງແຜນການກໍ່ສ້າງລະບົບຂົນສົ່ງ ມວນຊົນໃໝ່ ມູນຄ່າຫລາຍພັນລ້ານໂດລາກໍຕາມ ແຕ່ລັດຖະບານກໍຂາດຄວາມຕັ້ງໃຈ ທາງການເມືອງ ທີ່ຈະເອົາບາດກ້າວງ່າຍໆ ໃນການເພີ້ມການບໍລິການທາງລົດໄຟຈາກ ຈາກາຕ້າ ໄປຫາເຂດຊານເມືອງນັ້ນ ທ່ານ Herlambang ກ່າວວ່າ: ທ່ານ Herlambang ກ່າວວ່າ ການແກ້ໄຂບັນຫາລະຍະຍາວກໍຄື ເພີ້ມແລະປັບປຸງການ ບໍລິການລົດໄຟໃນຂົງເຂດໃຫ້ດີຂຶ້ນ ສ່ວນພວກທຽວທາງໄປລ້າໄປການ ທີ່ຂຶ້ນໄປຂີ່ລົດໄຟ ຢູ່ເທິງຫລັງຄານັ້ນ ພາກັນເວົ້າວ່າ ຕາບໃດທີ່ລົດໄຟຍັງມີຄວາມແອອັດຢູ່ ເຂົາເຈົ້າກໍຈະພາ ກັນຊອກຊ່ອງທາງປີນຂື້ນໄປຂີ່ຢູ່ເທິງຫລັງຄາ ຕໍ່ໄປ